
Fiatalok lakáskörülményei és lakáshoz jutási lehetőségei Kecskeméten / Három Népszámlálás adatainak tükrében /

Kulcsszavak: fiatalok lakáshoz jutása; kecskeméti ingatlanpiac; népszámlálási adatok; gazdasági fejlődés
Magyarországon kiemelt jelentőséggel bír jelenleg a fiatalok lakáshoz jutásának kérdése. Kecskemét az elmúlt két évtizedben jelentős gazdasági és társadalmi változásokon ment keresztül, melyek hatással vannak az ingatlanpiacra is.

A kutatás célja, hogy egy átfogó képet nyújtson a kecskeméti fiatalok lakhatási helyzetéről, valamint lakáshoz jutási attitűdjeiről a városban. Dolgozatomban arra kerestem a választ, hogy a húszas éveikben járó kecskeméti fiatalok számára könnyebb, avagy nehezebb lett-e a lakásszerzés azzal, hogy Kecskemét gazdasági környezete az elmúlt két évtized során jelentősen megváltozott.

A kutatás a KSH (Központi Statisztikai Hivatal) 2001-es, 2011-es és 2022-es kecskeméti népszámlálás adataira, - melyet a három időszak 20 és 29 év közötti korosztályára szűrt perspektívájából vizsgáltam meg -, valamint primer kutatást keretein belül egy online kérdőíves felmérésre (N=142) támaszkodott.

Dolgozatom kitért Kecskemét lakónépesség számának csökkenésére; gazdasági szerkezetének átalakulására; az ingatlanok négyzetméterárainak emelkedésére; az átlagkeresetek növekedésére, valamint a lakáshitelezés és az állami támogatások helyzetére.

A népszámlálási adatok elemzése feltárta a fiatalok lakosságszámában bekövetkezett országos tendenciát meghaladó mértékű csökkenését, a fiatalok körében állandónak mondható lakásméretet (60-79 m2), a fiatalok lakástípus-preferenciáinak változásait: panellakások iránti keresletük csökkenését és a minőségibb falazatú ingatlanok iránti keresletük növekedését, valamint a lakáshasználati jogcímben bekövetkezett változásait, mely alapján egyre több fiatal mozdul el a bérlemények felé.

A kérdőíves felmérés eredményei szerint a kecskeméti fiatalok korábban hagyják el, valamint tervezik elhagyni a szülői házat az uniós átlaghoz képest. A válaszadók többsége szerint csak külső források igénybevételével valósítható meg Kecskeméten a saját lakásszerzés és több mint kétharmada csak társsal együtt tudja anyagilag elképzelni az otthonteremtést. A kutatás rávilágított a kecskeméti fiatalok lakáshitelhez kapcsolódó attitűdjeire és pénzügyi ismereteik hiányosságaira is.

A kutatás eredményei igazolták, hogy az elmúlt huszonegy év során Kecskemét gazdasági környezetének átalakulása nagyrészt biztosította a fiatalok gazdasági-megélhetési lehetőségeit, azonban ezzel egyidejűleg jelentős változások mentek végbe lakáskörülményeiket és a lakáspiacot illetően is, ami a lakásszerzés anyagi hátterében további kihívásokat eredményez rájuk nézve.



